NEWS ALERT Ofertă amețitoare pentru Lamine Yamal: clubul care îi oferă Barcelonei 200 de milioane de euro pe loc
Lamine Yamal este noua stea din fotbalul european.
Jucătorul în vârstă de doar 16 ani i-a adus victoria Barcelonei în meciul cu RCD Mallorca, din etapa a 28-a a campionatului Spaniei. Yamal a marcat unicul gol al jocului în minutul 73 cu o execuție magnifică, un șut în vinclu de la marginea careului.
PSG, ofertă de 200 de milioane de euro pentru Lamine Yamal!
Progresul incredibil al lui Lamine Yamal a atras deja atenția în toată lumea. Adolescentul crescut în La Masia a devenit un om de bază la Barcelona, în ciuda vârstei sale. În plus, Yamal a debutat deja la echipa națională a Spaniei, unde are patru selecții și două goluri.
Lamine Yamal urmează un traseu care amintește de Leo Messi, iar PSG e gata să facă orice pentru a-l transfera la Paris. Potrivit celor de la Marca, citați de catalanii de la Sport, PSG îi oferă Barcelonei 200 de milioane de euro pentru Yamal!
Francezii, care vor rămâne fără Mbappe din vară, îl consideră pe tânărul născut la Esplugues de Llobregat drept înlocuitorul lui Kylian. Oferta de 200 de milioane reprezintă o sumă aproape la fel de mare ca cea pe care PSG a plătit-o pe Neymar, tot Barcelonei: 222 de milioane de euro.
Barcelona ezită să accepte "oferta amețitoare"
Catalanii scriu că Barcelona nu e însă pregătită să accepte "oferta amețitoare". Lamine Yamal este asigurat pe Camp Nou cu o clauză de reziliere în valoare de 1 miliard de euro, așa că Barcelona nu e presată să-l vândă.
Deși gruparea blaugrana are probleme financiare, Lamine Yamal este văzut la Barcelona un punct fix, liderul echipei pentru următorul deceniu. "Clubul crede că pierderea sportivă nu ar compensa câștigul economic", scrie Sport.
Lamine Yamal, născut din tată marocan și mamă din Guineea Ecuatorială, are 37 de prezențe la Barcelona în această stagiune. A marcat de șase ori și a oferit șapte pase decisive. Cota lui este de 60 de milioane de euro, conform Transfermarkt.
Urmăriți SPORT.RO și pe Google News